বাহরাইনের বসবাসরত নোয়াখালীর জহুরুল ইসলাম সোমবার বিকেলে বলেন,শিয়া সম্প্রদায়ের কিছু উগ্র সমর্থক জুমা মসজিদের পাশের একটি বাসায় রোববার দুপুরে পাঁচ পাকিস্তানিকে গলা  কেটে খুন করে। তিনি আরো জানান,এ সময় একই এলাকার অনেক বাংলাদেশীও আহত হন। আহত এক বাংলাদেশীকে টেনে-হিঁচড়ে নিয়ে যায় তারা। এখন পর্যন্ত তার কোনো খোঁজ পাওয়া যায়নি। ধারণা করা হচ্ছে তাকে মেরে ফেলা হয়েছে। হামলার বর্ণনা করতে গিয়ে ময়মনসিংহের সাদিকুল ইসাম বলেন,আমরা এখন কার্যত অবরুদ্ধ হয়ে আছি। ঘরের বাইরে বের হলেই নির্যাতনের শিকার হতে হচ্ছে।শিয়া সমর্থকরা হাত কেটে ফেলার মতো ভয়াবহতাও করছে বলে দাবি করেন তিনি। সাদিক বলেন,ঘরের বাইরে বের হতে না পারায় ব্যবসা-বাণিজ্য বন্ধ হয়ে যাচ্ছে। খাদ্যসংকটও দেখা দিয়েছে। এভাবে ভয়াবহ অবস্থার  মধ্যে থাকতে হলে আগামী কয়েকদিন আমাদের না খেয়ে মরতে হতে পারে।  বাহরাইনে বর্তমানে আইনসম্মতভাবে ও বেইআইনিভাবে প্রায় এক লাখ বাংলাদেশী আছেন বলেও জানান সেখানকার বাংলাদেশীরা। বাহরাইনে বাংলাদেশ দূতাবাসের কর্মকর্তাদের সম্পর্কে প্রবাসীরা জানায়,সেখানে দূতাবাসের কর্মকর্তাদের সঙ্গে যোগাযোগ করে কোনো সাহায্য পাওয়া যাচ্ছে না। উপরন্তু কয়েকদিন ধরে দূতাবাসের কোনো ফোন নাম্বারেও কাউকে পাওয়া যাচ্ছে না।